《题张侍郎松菊堂》
宋代·洪皓

松青抱正性，菊黄得正色。
蔚在卉木间，厥异存简策。
流膏贯众壤，千岁名虎魄。
落英通鼻观，服饵供楚客。
安神制颓龄，坐使生羽翼。
乃知独也正，二物孰能测。
渊明宇宙心，五斗讵可易。
归来薙三径，去草甚蟊贼。
嘉此松菊友，相视犹夙昔。
浮云世态薄，改变在顷刻。
张公廊庙具，胸中有泉石。
缅怀松与菊，昼夜忘寝食。
筑堂坐相对，论契过三益。
可见达人心，绅笏等徽纆。
功名倘主手，脱屣谅匪夕。
此言吾不庚，为我书堂壁。

作者简介：洪皓（1088～1155），字光弼，徽宗政和五年（1115）进士。历台州宁海主簿，秀州录事参军。宋代词人。